Author: sjarošová
Last saved by: .
Company: MF

Dôvodová správa

I. V š e o b e c n á   č a s ť

V predkladanom návrhu nariadenia vlády Slovenskej republiky, ktorým sa mení          a dopĺňa nariadenie vlády Slovenskej republiky č. 480/2000 Z. z., ktorým sa vydáva colný sadzobník na rok 2001 sa realizujú závery rokovania vlády Slovenskej republiky zo dňa       20. 12. 2000. Na tomto rokovaní vláda uložila ministerke financií predložiť na rokovanie vlády Slovenskej republiky návrh nariadenia vlády o zmene colného sadzobníka, ktorým sa zavedú dočasné colné kvóty na dovoz 100 000 ton pšenice a súraže ost. (HS 1001 90 99),       200 000 ton jačmeňa ost. (HS 1003 00 90) a 82 000 ton kukurice ost. (HS 1005 90 00) bez cla, s platnosťou odo dňa vyhlásenia do 31. mája 2001. 

Navrhované nariadenie vlády Slovenskej republiky nebude mať vplyv na zamestnanosť. Celkový vplyv uvedených opatrení na štátny rozpočet bude 508 912 tisíc Sk, z toho clo 413 750 tisíc Sk a nepriame dane 95 162 tisíc Sk. Ide o negatívny vplyv na štátny rozpočet.

Predkladaný návrh nariadenia vlády Slovenskej republiky, ktorým sa dopĺňa nariadenie vlády č. 480/2000 Z. z., ktorým sa vydáva colný sadzobník na rok 2001 je v súlade s Ústavou Slovenskej republiky a zákonom Národnej rady Slovenskej republiky                     č. 180/1996 Z. z. Colný zákon.

II. O s o b i t n á   č a s ť

K článku I
	V článku I sa špecifikuje § 3a, ktorým sa dopĺňa nariadenie vlády Slovenskej republiky č. 480/2000 Z. z., ktorým sa vydáva colný sadzobník na rok 2001. Na základe tohto paragrafu sa colný sadzobník dopĺňa o prílohu č. 10. Touto prílohou sa zavádzajú dočasné colné kvóty na dovoz 100 000 ton pšenice a súraže ost. (HS 1001 90 99),  200 000 ton jačmeňa ost. (HS 1003 00 90) a 82 000 ton kukurice ost. (HS 1005 90 00), v rámci ktorých bude colná sadzba nulová. 

	Uvedené opatrenie je dočasné, platné do 31. 5. 2001. 

	Nakoľko sa colný sadzobník na rok 2001 dopĺňa o prílohu č. 10, mení sa § 1 nariadenia vlády Slovenskej republiky č. 480/2000 Z. z., ktorým sa vydáva colný sadzobník na rok 2001 a to tak, že colné sadzby a merné jednotky sú ustanovené v desiatich prílohách colného sadzobníka.

K článku II
	Ustanovenie článku II navrhuje nadobudnutie účinnosti predkladaného nariadenia dňom vyhlásenia.